钦定古今图书集成/明伦汇编/官常典/第574卷 > 秃忽鲁
## 钦定古今图书集成/明伦汇编/官常典/第574卷 > 秃忽鲁

按《元史》本传：秃忽鲁，字亲臣，康里亦纳之孙，亚礼达
石第九子也。自幼入侍世祖，命与也先铁木儿、不忽
木从许衡学。帝一日问其所学，秃忽鲁与不忽木对
曰：“三代治平之法也。”帝喜曰：“康秀才，朕初使汝往学，
不意汝即知此。”除蒙古学士、奉议大夫、客省使，进兵
部郎中，迁佥太史院。尝宴见世祖，屡开说古今治乱
政要，多所裨益。至元二十年，迁中书右司郎中。未几，
大宗正薛彻干荐掌其府判署阅诸狱文案。尝暮归，
愀然若有求而未获者，家人问之，曰：“今日所议，死案
也，于我心有疑，欲求所以活之，未得其方耳。”他日归，
喜曰：“我得之矣，于法当流徙边地。”迁吏部尚书。时哈
剌哈孙为湖广平章，尝与秃忽鲁同在大宗正，素知
其贤，举以自辅，遂授资德大夫、湖广右丞。时湖南北
盗贼乘舟纵横劫掠，哈剌哈孙患之。秃忽鲁曰：“树茂
鸟集，树伐则散，戮一人足矣。”盗首乔大使者居九江，
郡守曳剌马丹取赂蔽之，遣使擒以来，狱成，杀而令
诸市，群盗顿息。湖南宣慰张国纪创征夏税，民弗堪，
秃忽鲁屡请罢之。至元二十九年，辰州蛮叛，副枢密
刘国杰、佥院唆木兰往讨之，不利，移文索辰、澧、沅民
间弩士三千，哈剌哈孙以民弗习战，强之徒伤吾民，
弗许。秃忽鲁曰：“兵贵训练，乃可用也。汉军不习弩，因
蛮攻蛮，古所利。”遂与之，果以此获胜。成宗即位，迁江
浙右丞。适岁旱，方至而雨，民心大悦。未几，平章不忽
木卒，帝思之，问近侍曰：“群臣孰有似不忽木者？”贺伯
颜对曰：“秃忽鲁其人也，且先帝所知。”遂驿召还，赐雕
鞍、弓矢，俄迁枢密副使。大德七年卒，年四十八。赠推
忠翊亮佐理功臣、荣禄大夫、江浙等处行中书省平
章政事、柱国、大司徒、赵国公，谥文肃。子山僧，仕至晋
宁路总管。